Christian H. Hansen (DF), 2003-01-30:
Jeg skal selvfølgelig starte med at sige tak for den fyldestgørende besvarelse.
Dansk Folkeparti fremsatte jo i februar 2002 et beslutningsforslag, der hed B 67, og der var på det tidspunkt også andre forslag fra andre partier omkring det her emne.
Der har heldigvis været meget debat om dyretransporter, og det er heller ikke nogen hemmelighed, at lige siden debatten om dyretransporter kom frem, bl.a. på baggrund af DR-Rapportens udsendelse om hestetransporter, har det været min opfattelse, at regeringen lænede sig tilbage og meddelte, at nu skulle vi vente på EU-systemet.
Der var så nogle politikere, der var lidt mere fremadsynede, som sagde: Jamen det nytter ikke noget, at vi venter på EU, der skal ske noget nu.
Det viste sig også, at de politikere fik ret, for de sydlige lande ville nemlig ikke være med til noget som helst.
Et flertal uden om regeringen pressede dog på, og det endte med en beretning i Retsudvalget, som pålagde regeringen at tage hånd om disse her ting.
Men også her er der blevet smølet ganske gevaldigt, og det endte da også med, at der måtte indkaldes til to ekstra samråd. Efter det seneste samråd i Retsudvalget blev der skrevet
en beretning, hvor flertallet kunne konstatere, at det var utilfredsstillende, at justitsministeren ikke af egen drift havde holdt Retsudvalget orienteret om, at tidsfristerne for det, der var lovet, ikke var overholdt.
Desuden fandt flertallet det utilfredsstillende, at regeringen ikke af egen drift oplyste udvalget om, at Fødevareministeriet havde reduceret timebetalingen for dyrlægekontrol, samme dag som justitsministeren udsendte en bekendtgørelse om niveauet for brugerbetaling for ruteplaner. Jeg vil da også samtidig gerne have lov til at glæde mig over, at det efterhånden, selv om der er gået lang tid, er gået op for justitsministeren og regeringen, at der er et flertal i Folketinget, der vil have, at det her får en noget hurtigere sagsbehandling. I Dansk Folkeparti er vi meget opmærksomme på, at der er blevet smølet, og vi vil følge op på, at justitsministeren ikke putter de her sager om dyrevelfærd i mølposen, som vi jo desværre har set en tendens til.
Der skal heller ikke herske tvivl om, at Dansk Folkepartis holdning fra starten har været, at slagtedyr ikke skulle transporteres længere end til nærmeste slagteri, og det er og bliver stadig væk den grundholdning, Dansk Folkeparti har.
Men hvad hjælper det at sætte sig ud på udskiftningsbænken og bare se til?
Dansk Folkeparti vil i sagen om dyretransporter ind på banen og spille med og skabe så gode forhold for dyretransporter som overhovedet muligt.
Vi er glade for de partier, der spiller med på banen.
Jeg kan så forstå, at justitsministerens længe ventede bekendtgørelse nu endelig er ved at være færdig, og jeg har observeret, at der indgår en passus om mere plads til heste under transport.
Der må jeg bare sige, at det ikke er ensbetydende med bedre dyrevelfærd under transporterne.
Det er faktisk tegn på, at de, der har udarbejdet det, ikke har forstand på det.
Den plads, man giver en hest, er mange gange individuel fra hest til hest, og nu taler jeg om dem, der seriøst transporterer heste, og som har en seriøs forretning.
Pladskravet er i dag 1,72 m2 pr. hest, og det passer faktisk til 90 pct. af de heste, der bliver transporteret.
Det, man kan opnå, ved at man skaber mere plads,
er, at hesten kommer til at stå og bevæge sig på forbenene og faktisk får nogle skader af dette.
Det er også tilfredsstillende at se, at der nu kommer lovforslag om stramninger i selve dyreværnsloven, et forslag, som blev fremsat i går - jeg må så også sige, at jeg ikke har nået at nærlæse det hele, så jeg kan ikke gå ind i en dybere diskussion af, hvad der ligger i det - men jeg vil sige, at det manglede da også bare andet, end at det kom, for det blev ministeren sådan set pålagt under behandlingen af B 67.
Jeg mener, det er vigtigt, at vi får sendt et signal fra Folketinget, så folk virkelig forstår, at når de har begået dyremishandling, er der begået en forbrydelse, og samfundet skal vise, at vi tager dyb afstand fra den afstumpethed, folk viser, hvis de mishandler dyr.
Vi skal nemlig kunne forholde os til én ting, og det er, at de mishandlede og vanrøgtede dyr ikke selv kan tale deres sag, og derfor er det samfundets opgave at varetage dyrenes tarv og tale deres sag.
Vi skal tænke på, at dyrene er levende væsner ligesom os selv. Dyrene kan både føle, de kan tænke, de kan græde, og de kan mærke smerte, og derfor skal der slås hårdt ned på dem, der udøver dyremishandlinger.
Jeg håber, at vi får en god debat i dag, og jeg skal på vegne af Socialdemokratiet, Dansk Folkeparti, SF, Det Radikale Venstre, Enhedslisten og Kristeligt Folkeparti
fremsætte følgende: Forslag til vedtagelse
»Idet Folketinget konstaterer, at der er store dyrevelfærdsproblemer forbundet med transport af slagtedyr over lange afstande og i mange timer, opfordrer Folketinget regeringen til - at arbejde for en maksimal transporttid på 8 timer i EU, - at indføre 100 pct. rampekontrol af dyrlæger ved indlevering og udlevering ved samlesteder og ved anden varig eksport af levende dyr, - at arbejde på, at transport af højdrægtige dyr i den sidste tiendedel af drægtighedsperioden som almindelig hovedregel forbydes, - at sikre, at gebyret for godkendelse af ruteplaner og veterinærkontrol skal hæves, så det dækker de faktiske omkostninger, - at skærpe kontrollen af, om dyrevelfærdsreglerne overholdes, bl.a. ved fra januar 2004 at hæve den eksisterende, generelle årlige velfærdskontrol fra 2 pct. til 5 pct. af besætningerne og sikre, at de nødvendige ressourcer tilføres fødevareregionerne, og - at udforme regler på dyretransportområdet, der gør det lettere for myndighederne at inddrage en køretilladelse.
Ved gentagne grove overtrædelser skal køretøjet konfiskeres.«